Diari Oficial de la Generalitat Valenciana


Sumari del DOGV 3733, del 18-04-2000 (2000/2998)

ORDRE de 29 de març de 2000, de la Conselleria d'Agricultura, Pesca i Alimentació, per la qual es regulen ajudes per al canvi varietal en determinats cítrics i es modifiquen determinats aspectes de l'Ordre de 20 de juliol de 1998, sobre ajudes per al sanejament de plantacions de cítrics afectats pel virus de la tristesa (DOGV 3.297, de 30 de juliol).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/03/29/(2)/dof/vci/html**

### Dades del document

Número de DOGV
:   3733

Data del DOGV
:   18-04-2000

Secció del DOGV
:   I. DISPOSICIONS GENERALS

Número del document
:   2000/2998


Data del document
:   29-03-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * ajuda a l'agricultura
    * ajuda pública
    * tractament fitosanitari
    * agres

ORDRE de 29 de març de 2000, de la Conselleria d'Agricultura, Pesca i Alimentació, per la qual es regulen ajudes per al canvi varietal en determinats cítrics i es modifiquen determinats aspectes de l'Ordre de 20 de juliol de 1998, sobre ajudes per al sanejament de plantacions de cítrics afectats pel virus de la tristesa (DOGV 3.297, de 30 de juliol). [2000/F2998]
  
Durant els últims anys, han anat augmentant les plantacions de varietats híbrides de cítrics com a conseqüència que el període de comercialització, per a la majoria d'aquestes, n'ha donat una bona eixida al mercat. Normalment els resultats han estat favorables, d'una banda per al productor, que ha ampliat el període de comercialització dels seus productes, i, d'altra banda, el consumidor ha disposat de fruits frescos del grup de mandarina durant un període més llarg.
  
No obstant això, les varietats híbrides, per pol·linització encreuada entre elles, donen lloc a la formació de llavors en el fruit. Igualment, la pol·linització encreuada entre varietats híbrides i les mandarines tradicionals a la zona, donen lloc a la formació de llavors en els fruits de molts grups de cítrics. Encara que, segons informes tècnics, s'ha demostrat que la pol·linització encreuada és deguda quasi exclusivament a les abelles, cal prendre mesures per reduir la formació de llavors en els fruits cítrics.
  
En una primera fase, es pretén frenar les noves plantacions d'híbrids i reduir la superfície de les existents per mitjà del canvi varietal.
  
D'altra banda, de la varietat clementina Marisol hi ha un excés de producció i un període de comercialització molt curt, cosa que dóna lloc a un afonament dels preus que repercuteix també en altres varietats de cítrics.
  
Finalment, és convenient recordar l'obligatorietat del compliment de l'Ordre de 29 de setembre de 1999, del Ministeri d'Agricultura, Pesca i Alimentació, per la qual s'estén al conjunt del sector de la taronja i de la mandarina l'acord de la Interprofessional Citrícola Espanyola, Intercitrus, per a la realització de campanyes de promoció d'aquests productes en les campanyes de comercialització 1999/2000 i següents.
  
Per això, a proposta de la Direcció General de Producció Agrària, i fent ús de les atribucions conferides per mitjà de l'article 35 de la Llei de Govern Valencià,
  
ORDENE
  
Article 1
  
S'estableix una línia d'ajudes públiques per als titulars d'explotacions citrícoles que realitzen el canvi de varietats híbrides de cítrics per altres varietats no híbrides, llevat de la Marisol, per mitjà de reempeltaments de la plantació existent. Les ajudes s'estenen també al canvi de la varietat Marisol per una altra no híbrida.
  
En els dos casos, les plantacions hauran d'anar sobre peu tolerant al virus de la tristesa i les gemmes utilitzades per al reempeltament hauran de procedir d'un viver autoritzat. A més, el reempeltament s'haurà de realitzar sobre la totalitat dels arbres de varietats híbrides o Marisol de les parcel·les, de manera que no quede cap arbre d'aquestes varietats.
  
Article 2
  
L'import màxim de l'ajuda serà de 150.000 pessetes (901,52 euros) per hectàrea, sempre que es reempelten almenys 500 arbres per hectàrea. Si se'n reempelten menys, l'ajuda serà de 300 pessetes (1,80 euros) per arbre.
  
Per a plantacions de menys de cinc anys d'edat, la subvenció es reduirà en un 50%, i les menors de 3 anys en un 75%.
  
Article 3
  
L'import global màxim d'aquestes ajudes s'ajustarà anualment a l'habilitació pressupostària corresponent consignada en les lleis de pressupostos de la Generalitat Valenciana, i es publicarà per mitjà de l'ordre corresponent en el Diari Oficial de la Generalitat Valenciana.
  
L'import global màxim per a l'any 2000 serà de 14.071.605 de pessetes (300.506,05 euros), a càrrec de la línia 701/000/00 i l'aplicació 22.25.94.3171.868.07.0 del pressupost de la Generalitat Valenciana.
  
Article 4
  
La presentació de sol·licituds s'efectuarà entre l'1 de gener i l'últim dia del mes de febrer de cada any, abans de l'arrancada de la plantació que cal substituir, en les oficines comarcals de la Conselleria d'Agricultura, Pesca i Alimentació, on se'n facilitarà el model corresponent, i també en qualsevol dels llocs previstos en l'article 38.4 de la Llei 30/1992, de 26 de novembre.
  
Excepcionalment, per a l'exercici de 2000 el termini de presentació de sol·licituds finalitzarà als 30 dies naturals de la publicació d'aquesta ordre.
  
Article 5
  
Les sol·licituds aniran acompanyades de la documentació següent:
  
- Fotocòpia del document nacional d'identitat.
  
- Manteniment de tercers amb les dades bancàries.
  
- Croquis de situació de la parcel·la.
  
- Justificant d'haver realitzat les aportacions obligatòries del venedor a través del comprador a la Interprofessional Citrícola Espanyola, Intercitrus, corresponents a les vendes de fruita a partir de la campanya 1999/2000, per a la realització de campanyes promocionals de cítrics, com s'assenyala en l'Ordre de 29 de setembre de 1999, del Ministeri d'Agricultura, Pesca i Alimentació.
  
Així mateix, s'aportaran els documents requerits per l'administració per a poder dur a terme la tramitació de l'expedient.
  
Article 6
  
Les operacions de reempeltament seran realitzades una vegada visitada la finca per un tècnic de l'administració, amb l'informe favorable previ d'aquest abans del 30 de setembre de l'any en què es presenta la sol·licitud, i es comunicarà per escrit, en el termini de 10 dies, a l'oficina comarcal corresponent, acompanyat de la factura del viver autoritzat on haja adquirit les gemmes. Si, per causes justificades, no s'ha pogut realitzar en aquest termini, se sol·licitarà pròrroga abans de finalitzar aquest.
  
Article 7
  
Es delega el director general de Producció Agrària per a la resolució i proposta al pagament de les ajudes, després de la realització de les inversions, amb l'emissió prèvia d'informe favorable de l'oficina comarcal.
  
Transcorreguts sis mesos des de la finalització del termini hàbil de presentació de sol·licituds de les ajudes sense que s'haja dictat resolució expressa, s'entendran desestimades.
  
Article 8
  
Els beneficiaris de les ajudes hauran de justificar el compliment de les obligacions tributàries i davant la Seguretat Social en el moment en què seran atorgades, d'acord amb l'Ordre de 30 de maig de 1996, de la Conselleria d'Economia i Hisenda, i amb la Resolució de 8 de juliol de 1998, de la Conselleria d'Economia i Hisenda i Administració Pública, per la qual es fa pública la relació de subvencions en matèria d'agricultura que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia i Hisenda.
  
Disposicions addicionals
  
Primera
  
Es modifica l'Ordre de 20 de juliol de 1998, sobre ajudes per al sanejament de plantacions de cítrics afectats pel virus de la tristesa (DOGV 3.297, de 30 de juliol), en els aspectes següents:
  
1. S'afegeix un paràgraf final a l'apartat 1 de l'article primer, amb el contingut següent:
  
"No es concediran ajudes per a implantar varietats d'híbrids com ara Nova o Clemenvilla, Fortuna, Ortanique, Ellendale, etc., ni tampoc per a la varietat clementina Marisol".
  
2. S'afegeix un apartat e) a l'article tercer de l'ordre esmentada, amb el contingut següent:
  
"e) Haver realitzat les aportacions obligatòries del venedor a través del comprador a la Interprofessional Citrícola Espanyola, Intercitrus, corresponents a les vendes de fruita a partir de la campanya 1999/2000, per a la realització de campanyes promocionals de cítrics com s'assenyala en l'Ordre de 29 de setembre de 1999, del Ministeri d'Agricultura, Pesca i Alimentació (BOE núm. 325, d'1 d'octubre)".
  
3. S'afegeix un subapartat e) a l'apartat tercer de l'article quart, amb el contingut següent:
  
"e) Justificació acreditativa d'haver realitzat les aportacions obligatòries a la Interprofessional Citrícola Espanyola (Intercitrus) a què es fa referència en l'apartat e) de l'article tercer.
  
Segona
  
Es faculta el director general de Producció Agrària perquè dicte les disposicions necessàries per al desenvolupament i l'aplicació d'aquesta ordre.
  
Disposició final
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 29 de març de 2000
  
La consellera d'Agricultura, Pesca i Alimentació


Còpia Permalink ELI